**Povzetek revizijskega poročila *Pravilnost in smotrnost poslovanja Občine Tržič v delu, ki se nanaša na izdajanje občinskih glasil in objave v medijih***

Računsko sodišče je revidiralo *pravilnost in smotrnost poslovanja Občine Tržič v delu, ki se nanaša na izdajanje občinskih glasil in objave v medijih v letih 2013 in 2014.* Cilj revizije je bil izrek mnenja o pravilnosti poslovanja Občine Tržič v delu, ki se nanaša na izdajanje občinskih glasil in objave v medijih v letih 2013 in 2014, in izrek mnenja o smotrnosti poslovanja Občine Tržič v delu, ki se nanaša na izdajanje občinskih glasil in objave v medijih v letih 2013 in 2014.

Računsko sodišče je o pravilnosti poslovanja Občine Tržič v delu, ki se nanaša na izdajanje občinskih glasil in objave v medijih v letih 2013 in 2014, izreklo *negativno mnenje*, ker Občina Tržič ni poslovala v skladu s predpisi v naslednjih primerih:

* v obdobju od 13. 6. 2013 do 2. 5. 2014 ni imenovala odgovornega urednika; pred imenovanjem odgovornega urednika ni pridobila mnenja uredništva; ni oblikovala in sprejela programske zasnove; v občinskem glasilu je 18 volilnih oglasov objavila brezplačno in ni označila, da gre za brezplačno objavo;
* v letih 2013 in 2014 je na podlagi sklenjene pogodbe sofinancirala tudi dejavnost Radia Gorenc, d. o. o., za kar ni imela pravne podlage v javnofinančnih predpisih; v obdobju treh let od sklenitve pogodbe se ni opredelila, ali še obstaja občinski interes za ohranitev lokalne radijske postaje z lokalno prilagojenim programom, ki ga izvaja Radio Gorenc, d. o. o.

Občina Tržič je pri izdajanju občinskega glasila in objavah v medijih ravnala *delno učinkovito.* Občina Tržič nima sprejetega strateškega dokumenta na področju medijev, v katerem bi določila namen in opredelila cilje izdajanja občinskega glasila in financiranja programskih vsebin v drugih medijih. Občina Tržič občinskega sveta ni seznanila z načrtovanimi in realiziranimi odhodki za izdajanje občinskega glasila po vrstah odhodkov, načrtovanimi in realiziranimi posrednimi stroški izdajanja občinskega glasila in s podatkom o predvideni nakladi občinskega glasila. Poleg tega v letih 2013 in 2014 ni preverjala zadovoljstva občanov glede informiranja v občinskem glasilu in drugih medijih.

Občina Tržič ni oblikovala in sprejela programske zasnove občinskega glasila in v obdobju od 13. 6. 2013 do 2. 5. 2014 ni imenovala odgovornega urednika. Občina Tržič bi morala zagotoviti avtonomnost in neodvisnost pri nastajanju občinskega glasila z imenovanjem odgovornega urednika že v letu 2013 ter z določitvijo programske zasnove, ki bi vsebovala temeljna vsebinska izhodišča in razmerja med njimi ter bi jo samostojno in neodvisno oblikovalo uredništvo, potrdil pa občinski svet ali neodvisno oblikovan organ izdajatelja. Avtonomnost in neodvisnost pri nastajanju občinskega glasila sta zagotovljeni s tem, da uredništvo spodbuja občane in predstavnike interesnih skupin k pripravi prispevkov in da vsebine teh prispevkov ne spreminja.

Občina Tržič v letih 2013 in 2014 s prihodki od oglaševanja v občinskem glasilu ni pokrila vseh stroškov izdajanja občinskega glasila. Cena ene strani oglasa v občinskem glasilu je višja od stroškov ene strani občinskega glasila, vendar občutno nižja od cene oglasa ene strani v primerjanem mediju, zato računsko sodišče ocenjuje, da obstaja tveganje, da Občina Tržič z razširjanjem oglaševalskih vsebin v občinskem glasilu vpliva na konkurenco na trgu. Ker pa občinsko glasilo izhaja le v eni občini in v njem večinoma oglašujejo lokalni oglaševalci, računsko sodišče ocenjuje, da ta vpliv ni velik. V letu 2014 se povprečno število strani izdanih občinskih glasil v primerjavi z letom poprej ni spremenilo, povečala pa se je pogostost izdajanja občinskega glasila, saj je Občina Tržič pred lokalnimi volitvami v letu 2014 izdala izredno številko občinskega glasila Tržič na poti razvoja 2010–2014. Računsko sodišče meni, da je Občina Tržič izredno številko občinskega glasila izdala za samooglaševanje, da bi si župan in občinski svet pred lokalnimi volitvami pri volivcih ustvarila ugled in dobro ime.

Vsebina financiranja programskih vsebin v drugih medijih, ki je razvidna iz sklenjenih pogodb, kaže, da je Občina Tržič v letih 2013 in 2014 v drugih medijih financirala nekatere istovrstne programske vsebine, kot jih je razširjala v občinskem glasilu, podvajale pa so se tudi nekatere programske vsebine, ki jih je financirala v drugih medijih. Iz vsebine pogodbe je razvidno, da je Občina Tržič Radiu Gorenc, d. o. o. poleg programskih vsebin financirala tudi nekatere druge vsebine, s katerimi je sofinancirala njegovo dejavnost. Ker Občina Tržič predhodno ni izdelala analize financiranja programskih vsebin v drugih medijih, računsko sodišče ocenjuje, da je s financiranjem nekaterih istovrstnih programskih vsebin v občinskem glasilu in v drugih medijih nesmotrno porabila proračunska sredstva, ki jih je namenila za financiranje programskih vsebin v drugih medijih. Programske vsebine v drugih medijih je financirala tudi za samooglaševanje, saj je objavo teh vsebin naročila in plačala, poslušalci in gledalci drugih medijev pa s tem niso bili seznanjeni.

Računsko sodišče je od Občine Tržič zahtevalo predložitev *odzivnega poročila*, v katerem mora izkazati popravljalne ukrepe za odpravo ugotovljenih nepravilnosti, in podalo *priporočila* za izboljšanje poslovanja.

Ljubljana, 18. aprila 2017